กอช.แจงสร้างผลตอบแทนปีละ4-9%ได้จริง
กอช.ออกโรงชี้แจง สามารถทำผลตอบแทนให้กับสมาชิกได้ปีละ 4-9% จริง เพราะสมาชิกได้แต้มต่อมีเงินสมทบจากรัฐบาล
13 มิ.ย. 2559

กอช.ออกโรงชี้แจง สามารถทำผลตอบแทนให้กับสมาชิกได้ปีละ 4-9% จริง เพราะสมาชิกได้แต้มต่อมีเงินสมทบจากรัฐบาล
นายสมพร จิตเป็นธม เลขาธิการกองทุนการออมแห่งชาติ (กอช.) กล่าวว่า กองทุนสามารถบริหารผลตอบแทนให้กับสมาชิกได้ปีละ 4-9% ต่อปี ได้จริง ตามที่ประชาสัมพันธ์ให้แรงงานนอกระบบเข้ามาสมัครเป็นสมาชิก เนื่องจากผลตอบแทนส่วนหนี่งมาจากเงินสมทบของรัฐบาล และอีกส่วนหนึ่งเป็นผลตอบแทนจากที่กองทุนนำเงินสมทบของสมาชิกและของรัฐบาลไปลงทุนหาผลตอบแทน
ตามเงื่อนไขของกอช. สมาชิก กอช, จ่ายเงินสมทบได้ปีละไม่เกิน 13,200 บาท โดยสมาชิกอายุ 15-30ปี รัฐจ่ายสมทบ 50% ของเงินสมทบแต่ไม่เกิน 600 บาทต่อปี อายุ 30-50 ปี รัฐจ่ายสมทบ 80% ของเงินสมทบแต่ไม่เกิน 960 บาทต่อปี และอายุ 50 ปีขึ้นไป รัฐสมทบ 100% แต่ไม่เกิน 1,200 บาทต่อปี
นายสมพร กล่าวว่า ตามเงื่อนไขหากสมาชิกอายุ 15 ปี จ่ายเงินสมทบเต็มเพดาน 13,200 บาท รัฐบาลต้องจ่ายสมทบ 600 บาท คิดเป็นผลตอบแทนประมาณ 4% ต่อปี  กรณีสมาชิกอายุ 50 ปี ขึ้นไปจ่ายสมทบ 1,200 บาท คิดเป็นผลตอบแทน 9% ยังไม่รวมกับผลตอบแทนที่กองทุนนำเงินไปลงทุนให้ซึ่งจะได้ผลตอบแทนเพิ่มอีก 1-2% ต่อปี ดังนั้นกองทุนสามารถหาผลตอบแทนให้กับสมาชิกได้จริงปีละ 4-9%
ทั้งนี้ ที่ผ่านมา กอช. ได้เร่งประชาสัมพันธ์ประชาชนที่มีอายุมากกว่า 60 ปี เข้ามาเป็นสมาชิกกองทุน เพราะกฎหมายได้เปิดทางให้สมัครสมาชิกได้ถึง 25 ก.ย.2559 เท่านั้น